ΚΑΝΟΝΙΣΜΌΣ (ΕΚ) αριθ. 1273/2004 ΤΗΣ ΕΠΙΤΡΟΠΉΣ της 12 Ιουλίου 2004 για μετάθεση της τελικής ημερομηνίας για σπορά ορισμένων αροτραίων καλλιεργειών σε ορισμένες περιοχές της Κοινότητας στην περίοδο εμπορίας 2004/05 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), και ιδίως το άρθρο 9, Εκτιμώντας τα ακόλουθα: (1) Το άρθρο 8 παράγραφος 2 του κανονισμού (ΕΚ) αριθ. 1251/1999 προβλέπει ότι για να πληρούνται οι όροι καταβολής στρεμματικών ενισχύσεων, οι παραγωγοί πρέπει να έχουν ολοκληρώσει τη σπορά, το αργότερο στις 31 Μαΐου πριν από την αντίστοιχη συγκομιδή. (2) Λόγω των ειδικότερων κλιματικών συνθηκών κατά το έτος αυτό, δεν θα είναι δυνατή η τήρηση της τελικής ημερομηνίας για σπορά στην περίπτωση ορισμένων καλλιεργειών για την Ιταλία και την Ισπανία και ορισμένες περιφέρειες της Φινλανδίας, της Γαλλίας, της Πορτογαλίας και της Σουηδίας. (3) Υπό τις περιστάσεις αυτές, πρέπει να μετατεθεί η καταληκτική ημερομηνία για σπορά ορισμένων καλλιεργειών στην περίοδο εμπορίας 2004/05. (4) Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι τελικές ημερομηνίες για σπορά στην περίοδο εμπορίας 2004/05 καθορίζονται στο παράρτημα για τις καλλιέργειες και τις περιφέρειες που αναφέρονται σε αυτό. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται στις στρεμματικές ενισχύσεις για την περίοδο εμπορίας 2004/05. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Ιουλίου 2004.

[Source: multi_eurlex | Tokens: 1703]